title: Директива 2013/27/ЕС на Комисията от 17 май 2013 година за изменение на Директива 98/8/ЕО на Европейския парламент и на Съвета с цел включване на хлорфенапир като активно вещество в приложение I към нея  текст от значение за ЕИП

text:
               22.5.2013

               BG

               Официален вестник на Европейския съюз

               L 135/10

         ДИРЕКТИВА 2013/27/ЕС НА КОМИСИЯТА
   от 17 май 2013 година
   за изменение на Директива 98/8/ЕО на Европейския парламент и на Съвета с цел включване на хлорфенапир като активно вещество в приложение I към нея
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 98/8/ЕО на Европейския парламент и на Съвета от 16 февруари 1998 година относно пускането на пазара на биоциди (1), и по-специално член 16, параграф 2, втора алинея от нея,
   като има предвид, че:

               (1)

               С Регламент (ЕО) № 1451/2007 на Комисията от 4 декември 2007 година относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2) е определен списък на активни вещества, подлежащи на оценка с оглед на евентуалното им включване в приложение I, IА или IБ към Директива 98/8/ЕО. Този списък включва веществото хлорфенапир.

               (2)

               Съгласно Регламент (ЕО) № 1451/2007 веществото хлорфенапир бе подложено на оценка в съответствие с член 11, параграф 2 от Директива 98/8/ЕО с оглед на употребата му в продуктов тип 8 — консерванти за дърво, определен в приложение V към посочената директива.

               (3)

               Португалия бе определена за докладваща държава членка и през август 2006 година представи на Комисията доклада на компетентния орган, придружен от препоръка, в съответствие с член 10, параграфи 5 и 7 от Регламент (ЕО) № 2032/2003 на Комисията от 4 ноември 2003 година относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди, и за изменение на Регламент (ЕО) № 1896/2000 (3).

               (4)

               Докладът на компетентния орган беше разгледан от държавите членки и Комисията. В съответствие с член 15, параграф 4 от Регламент (ЕО) № 1451/2007 констатациите от прегледа бяха включени в доклад за оценка по време на заседанието на Постоянния комитет по биоцидите на 14 декември 2012 г.

               (5)

               От направените оценки изглежда, че за биоцидите, използвани като консерванти за дърво и съдържащи хлорфенапир, може да се очаква да отговарят на изискванията, определени в член 5 от Директива 98/8/ЕО. Поради това е целесъобразно веществото хлорфенапир да се включи за употреба в продуктов тип 8 в приложение I към посочената директива.

               (6)

               Оценката на равнище ЕС не включва всички потенциални видове употреба и сценарии за излагане на въздействието на продукта. Ето защо е целесъобразно държавите членки да направят оценка на тези видове употреба или на сценариите на излагане на въздействието на продукта, както и на рисковете за компонентите на околната среда и за населението, които не са били разгледани по представителен начин в оценката на риска, направена на равнище ЕС, и при издаването на разрешения за продукти да се уверят, че са предприети подходящи мерки или са наложени специални условия, за да се намалят установените рискове до приемливи равнища.

               (7)

               С оглед на установените рискове за здравето на човека е целесъобразно да се изисква да бъдат установени процедури за безопасна работа, продуктите да се използват с подходящи лични предпазни средства и да бъдат разрешени за употреба само от промишлени или професионални потребители, освен ако в заявлението за издаване на разрешение за продукта не бъде показано, че рисковете могат да бъдат намалени до приемливи равнища по други начини.

               (8)

               С оглед на установените рискове за околната среда е целесъобразно да се изисква промишлената или професионалната употреба да се извършва в затворено помещение или върху непропусклива твърда основа със защитен насип, прясно обработеният дървен материал да се съхранява след обработването си върху непропусклива твърда основа, за да се предотвратят преки изпускания в почвата или във водите, и всички изпуснати количества при прилагането на продукти, които се използват като консерванти за дърво и съдържат хлорфенапир, да се събират за повторна употреба или да се обезвреждат.

               (9)

               При използване на открито на дървесина, обработена с хлорфенапир, бяха установени неприемливи рискове за околната среда. Поради това е целесъобразно да се изисква да не се разрешава употребата на продуктите за обработка на дървесина, предназначена за използване на открито, освен ако не бъдат представени данни, които доказват, че продуктът отговаря на изискванията на член 5 и приложение VI към Директива 98/8/ЕО, при необходимост чрез прилагане на подходящи мерки за намаляване на риска.

               (10)

               Разпоредбите на настоящата директива следва да се приложат едновременно във всички държави членки с цел да се осигури еднаквото третиране на пазара на Съюза на биоцидите от продуктов тип 8, съдържащи активното вещество хлорфенапир, както и да се улесни правилното функциониране на пазара на биоциди като цяло.

               (11)

               Преди включването на дадено активно вещество в приложение I към Директива 98/8/ЕО следва да се предвиди разумен период от време, за да се даде възможност на държавите членки и на заинтересованите страни да се подготвят за произтичащите от това нови изисквания, а на кандидатите, изготвили досиета — да се възползват напълно от 10-годишния период за защита на данните, който в съответствие с член 12, параграф 1, буква в), подточка ii) от Директива 98/8/ЕО започва да тече от датата на включване.

               (12)

               След включването на веществото на държавите членки следва да бъде предоставен подходящ период от време за прилагане на член 16, параграф 3 от Директива 98/8/ЕО.

               (13)

               Поради това Директива 98/8/ЕО следва да бъде съответно изменена.

               (14)

               В съответствие със Съвместната политическа декларация от 28 септември 2011 г. на държавите членки и на Комисията относно обяснителните документи (4) държавите членки са се задължили уведомяването за мерките им за транспониране в обосновани случаи да бъде придружавано от един или повече документи, в които се обяснява връзката между елементите на директивата и съответстващите им части от националните инструменти за транспониране.

               (15)

               Мерките, предвидени в настоящата директива, са в съответствие със становището на Постоянния комитет по биоцидите,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 98/8/ЕО се изменя в съответствие с приложението към настоящата директива.
   Член 2
   1.   Държавите членки приемат и публикуват най-късно до 30 април 2014 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби от 1 май 2015 г.
   При приемането им от държавите членки тези разпоредби съдържат позоваване на настоящата директива или са съпроводени от такова позоваване при официалното им публикуване. Условията и редът на позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 17 май 2013 година.

            За Комисията

            Председател

         José Manuel BARROSO

      (1)  ОВ L 123, 24.4.1998 г., стр. 1.

      (2)  ОВ L 325, 11.12.2007 г., стр. 3.

      (3)  ОВ L 307, 24.11.2003 г., стр. 1.

      (4)  ОВ C 369, 17.12.2011 г., стр. 14.

      ПРИЛОЖЕНИЕ
      В приложение I към Директива 98/8/ЕО се добавя следното вписване:

                     №

                     Общоприето наименование

                     Наименование по IUPAC
                     Идентификационни номера

                     Минимална степен на чистота на активното вещество (1)

                     Дата на включването

                     Краен срок за привеждане в съответствие с член 16, параграф 3, освен ако е приложимо някое от изключенията, посочени в бележката под линия към тази колона (2)

                     Срок на изтичане на включването

                     Продуктов тип

                     Специфични разпоредби (3)

                     „(65)

                     Хлорфенапир

                     Наименование по IUPAC: 4-бромо-2-(4-хлорофенил)-1-етоксиметил-5-трифлуорометилпирол-3-карбонитрил
                     ЕО №: не е присъден
                     CAS №: 122453-73-0

                     940 g/kg

                     1 май 2015 г.

                     30 април 2017 г.

                     30 април 2025 г.

                     8

                     Оценката на риска, направена на равнище ЕС, не включва всички потенциални видове употреба и сценарии на излагане на въздействието на продукта. При оценяването на заявлението за издаване на разрешение за продукт в съответствие с член 5 и приложение VI държавите членки оценяват, когато това е уместно за съответния продукт, видовете употреба или сценариите на излагане на въздействието му, както и рисковете за населението и за компонентите на околната среда, които не са били разгледани по представителен начин в оценката на риска, направена на равнището на Съюза.
                     Държавите членки гарантират, че при издаването на разрешения се спазват следните условия:

                                 1)

                                 за промишлена или професионална употреба са установени процедури за безопасна работа и продуктите се използват с подходящи лични предпазни средства, освен ако в заявлението за издаване на разрешение за продукта не бъде показано, че рисковете могат да бъдат намалени до приемливи равнища по други начини;

                                 2)

                                 продуктите не се разрешават за употреба от непрофесионални потребители, освен ако в заявлението за издаване на разрешение за продукта не бъде показано, че рисковете могат да бъдат намалени до приемливи равнища;

                                 3)

                                 етикетите и, където са предоставени, информационните листове за безопасност на разрешените продукти указват, че промишлената или професионалната употреба се извършва в затворено помещение или върху непропусклива твърда основа със защитен насип, прясно обработеният дървен материал се съхранява след обработването си върху непропусклива твърда основа, за да се предотвратят преки изпускания в почвата или във водите, и всички изпуснати количества при прилагането на продукта се събират за повторна употреба или за обезвреждане;

                                 4)

                                 не се разрешава употребата на продуктите за обработка на дървесина, предназначена за използване на открито, освен ако не бъдат представени данни, които доказват, че продуктът отговаря на изискванията на член 5 и приложение VI, при необходимост чрез прилагане на подходящи мерки за намаляване на риска.“

         (1)  Посочената в тази колона чистота беше минималната степен на чистота на активното вещество, използвано за оценката, извършена в съответствие с член 11. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото вещество.

         (2)  За продукти, съдържащи повече от едно активно вещество, попадащо в обхвата на член 16, параграф 2, крайният срок за привеждане в съответствие с член 16, параграф 3 е този, валиден за последното от неговите активни вещества, което трябва да бъде включено в настоящото приложение. За продукти, за които първото разрешение е предоставено по-късно от 120 дни преди крайния срок за привеждане в съответствие с член 16, параграф 3 и е подадено комплектно искане за взаимно признаване съгласно член 4, параграф 1 в срок от 60 дни от издаването на първото разрешение, крайният срок за привеждане в съответствие с член 16, параграф 3 във връзка с това искане се удължава до 120 дни след датата на получаване на комплектното искане за взаимно признаване. За продукти, за които дадена държава членка е предложила дерогация от взаимното признаване съгласно член 4, параграф 4, крайният срок за привеждане в съответствие с член 16, параграф 3 се удължава до 30 дни след датата на приемането на решението на Комисията в съответствие с член 4, параграф 4, втора алинея.

         (3)  За прилагане на общите принципи на приложение VI съдържанието и заключенията на докладите за оценка са достъпни на електронната страница на Комисията: http://ec.europa.eu/comm/environment/biocides/index.htm


title: Директива 2013/37/ЕС на Европейския парламент и на Съвета от 26 юни 2013 година за изменение на Директива 2003/98/ЕО относно повторната употреба на информацията в обществения сектор  текст от значение за ЕИП

text:
               27.6.2013

               BG

               Официален вестник на Европейския съюз

               L 175/1

         ДИРЕКТИВА 2013/37/ЕС НА ЕВРОПЕЙСКИЯ ПАРЛАМЕНТ И НА СЪВЕТА
   от 26 юни 2013 година
   за изменение на Директива 2003/98/ЕО относно повторната употреба на информацията в обществения сектор
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 114 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Европейския икономически и социален комитет (1),
   в съответствие с обикновената законодателна процедура (2),
   като имат предвид, че:

               (1)

               Документите, предоставени от органите от обществения сектор на държавите членки, представляват огромен, разнообразен и ценен фонд от ресурси, който може да бъде от полза за икономиката на знанието.

               (2)

               Директива 2003/98/ЕО на Европейския парламент и на Съвета от 17 ноември 2003 г. относно повторната употреба на информация в обществения сектор (3) установява минимален набор от правила, уреждащи повторната употреба и практическите средства за улесняване на повторната употреба на съществуващи документи, притежавани от органите от обществения сектор в държавите членки.

               (3)

               Политиката за свободен достъп до данните, която насърчава широкото наличие и повторната употреба на информация от обществения сектор за частни или търговски цели с минимални или никакви правни, технически или финансови ограничения и която подпомага обмена на информация не само за икономическите оператори, но също така и за обществеността, може да играе важна роля за ускоряване на разработката на нови услуги, основани на новаторски начини за комбиниране и използване на такава информация, за стимулиране на икономическия растеж и насърчаване на социалната ангажираност. Това обаче изисква равнопоставени условия на конкуренция на ниво Съюз по отношение на разрешаването на повторна употреба на документи, което не може да бъде постигнато, ако продължи прилагането на различните правила и практики на държавите членки или на съответните органи от обществения сектор.

               (4)

               Разрешаването на повторната употреба на документи, притежавани от орган от обществения сектор, създава добавена стойност за повторните ползватели, за крайните потребители и за обществото като цяло, а в много случаи и за самия орган от обществения сектор, като насърчава прозрачността и отчетността и осигурява обратна връзка с повторните ползватели и крайните потребители, която позволява на съответния орган от обществения сектор да подобри качеството на събираната информация.

               (5)

               Откакто през 2003 г. беше приет първият набор правила за повторна употреба на информация от обществения сектор, количеството данни в света, включително данните от обществения сектор, се увеличи експоненциално, като се генерират и събират нови видове данни. Същевременно сме свидетели на продължаващата еволюция в областта на технологиите за анализ, използване и обработка на данни. Тази динамична технологична еволюция прави възможно създаването на нови услуги и приложения, които са основават върху използването, събирането и комбинирането на данни. Правилата, приети през 2003 г., вече не съответстват на бързите промени, в резултат на което съществува риск да бъдат пропуснати икономическите и социални възможности, предлагани от повторната употреба на данни от обществения сектор.

               (6)

               Същевременно държавите членки вече са установили политики на повторна употреба съгласно Директива 2003/98/ЕО и някои от тях възприемат амбициозни подходи за свободен достъп до данни, за да направят повторната употреба на достъпни данни от обществения сектор по-лесна за гражданите и дружествата над минималното ниво, зададено със същата директива. С оглед да се предотврати прилагането на различни правила в различните държави членки, което представлява пречка за трансграничното предлагане на продукти и услуги, както и да се направят сходните публични масиви от данни повторно употребяеми за паневропейски приложения, основани на тях, необходима е поне минимална хармонизация, за да се определи кои публични масиви от данни могат да подлежат на повторна употреба на вътрешния информационен пазар, която да е в съответствие със съответния режим на достъп.

               (7)

               Директива 2003/98/ЕО не съдържа задължение относно достъпа до документи или задължение за разрешаване на повторна употреба на документите. Решението за предоставяне на разрешение за повторна употреба зависи от държавите членки или от съответния орган от обществения сектор. Същевременно Директива 2003/98/ЕО се опира на националните правила за достъп до документи и следователно съгласно същата директива не се изисква разрешение за повторна употреба на документите, когато достъпът е ограничен (например, националните правила ограничават достъпа до граждани или предприятия, които се докаже, че имат конкретен интерес от получаването на достъп до документите) или изключен (например, националните правила изключват достъпа поради чувствителния характер на документите, наред с другото, въз основа на съображения за националната сигурност, отбраната и обществената сигурност). Някои държави членки изрично са свързали правото на повторна употреба с това право на достъп така, че всички общодостъпни документи са и разрешени за повторна употреба. В други държави членки връзката между двата набора от правила е по-малко ясна и това е източник на правна несигурност.

               (8)

               Поради това Директива 2003/98/ЕО следва да бъде изменена, за да предвиди ясно задължение за държавите членки да позволят повторната употреба на всички общодостъпни документи, освен ако достъпът е ограничен или изключен съгласно националните правила за достъп до документи и при спазване на другите изключения, предвидени в настоящата директива. Измененията, предвидени с настоящата директива, не целят определяне или промяна на режимите за достъп в държавите членки, което остава тяхна отговорност.

               (9)

               Като се вземат предвид правото на Съюза и международните задължения на държавите членки и на Съюза, по-специално съгласно Бернската конвенция за защита на литературни и художествени произведения и Споразумението за свързаните с търговията аспекти на правата върху интелектуална собственост, документи, за които правата върху интелектуалната собственост са притежание на трети страни, следва да се изключат от обхвата на Директива 2003/98/ЕО. Ако трета страна е била първоначалният притежател на право на интелектуална собственост върху документ, който е съхраняван от библиотеки, включително университетски библиотеки, музеи и архиви и срокът на закрила на тези права още не е изтекъл, за целите на настоящата директива същият документ следва да се разглежда като документ, за който правата върху интелектуалната собственост са притежание на трети страни.

               (10)

               Директива 2003/98/ЕО следва да се прилага за документи, чието предоставяне е включено в обществените задачи на съответните органи от обществения сектор съгласно определеното в закона или други задължителни правила на държавата членка. При липсата на такива правила обществените задачи следва да се определят в съответствие с общата административна практика на държавите членки, при условие че обхватът на обществените задачи е прозрачен и подлежи на преразглеждане. Обществените задачи може да бъдат формулирани общо или според конкретния случай за отделни органи от обществения сектор.

               (11)

               Настоящата директива следва да се изпълнява и прилага в пълно съответствие с принципите, свързани със защитата на личните данни съгласно Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработката на лични данни и за свободното движение на тези данни (4). По-специално е добре да се отбележи, че съгласно тази директива държавите членки следва да определят условията, при които обработването на лични данни е законно. Освен това, един от принципите на посочената директива е, че личните данни не трябва да бъдат обработвани след събиране по начин, който е несъвместим с конкретните, ясно формулирани и законни цели, за които тези данни са били събрани.

               (12)

               Директива 2003/98/ЕО следва да не засяга правата, включително имуществените и неимуществените права, с които служителите на органи от обществения сектор се ползват съгласно националните правила.

               (13)

               Освен това, ако даден документ бъде предоставен за повторна употреба, съответният орган от обществения сектор следва да запази правото си да използва документа.

               (14)

               Обхватът на Директива 2003/98/ЕО следва да бъде разширен, за да обхване библиотеки, включително университетски библиотеки, музеи и архиви.

               (15)

               Една от основните цели за изграждането на вътрешния пазар е създаването на благоприятни условия за развитието на услуги, които да се предлагат на територията на целия Съюз. Библиотеките, музеите и архивите притежават значително количество ценни информационни ресурси от обществения сектор, особено след като проектите за цифровизация доведоха до увеличаване на количеството на цифровите материали в обществената сфера. Тези сбирки на културното наследство и свързаните с тях метаданни представляват потенциална основа за продукти и услуги с цифрово съдържание и предлагат огромен потенциал за иновативна повторна употреба в някои сектори, като например образованието и туризма. По-широките възможности за повторната употреба на обществени материали от областта на културата следва, наред с другото, да допринасят за използването на потенциала на тези материали от дружествата в Съюза, като допринасят за икономическия растеж и създаването на нови работни места.

               (16)

               Налице са значителни разлики в правилата и практиките на държавите членки по отношение на използването на културните ресурси в обществения сектор, което представлява пречка пред разгръщането на икономическия потенциал на тези ресурси. Тъй като библиотеките, музеите и архивите продължават да инвестират в цифровизация, много от тях вече предоставиха достъп до тяхно съдържание от обществената сфера с цел повторна употреба, а много се търсят активно възможности за повторната употреба на това съдържание. Въпреки това, тъй като културните институции оперират в твърде различни регулаторни и културни среди, техните практики по отношение на оползотворяването на съдържание са се развили по различен начин.

               (17)

               Тъй като разликите между националните правни уредби и практики или липсата на яснота пречат на безпрепятственото функциониране на вътрешния пазар и нормалното развитие на информационното общество в Съюза, следва да се извърши минимална хармонизация на националните правила и практики във връзка с повторната употреба на обществени материали от областта на културата в библиотеки, музеи и архиви.

               (18)

               Разширяването на обхвата на Директива 2003/98/ЕО следва да се ограничи до три вида културни институции – библиотеки, включително университетски библиотеки, музеи и архиви, защото техните сбирки са и ще стават все по-ценни материали за повторна употреба при много продукти, като например мобилните приложения. Други видове културни институции (като например оркестри, опери, балети и театри), включително и архивите на тези институции, следва да останат извън обхвата поради тяхната специфика на „сценични изкуства“. Тъй като почти всички техни материали са обхванати от правата върху интелектуалната собственост на трети страни и следователно ще продължат да остават извън приложното поле на посочената директива, включването им в обхвата ще има малък ефект.

               (19)

               Цифровизацията е важно средство за осигуряване на по-голям достъп и повторното използване на материалите от областта на културата с цел образование, работа или развлечение. Тя също така предлага значителни икономически възможности, като позволява по-лесно интегриране на материалите от областта на културата в цифровите услуги и продукти, подпомагайки по този начин създаването на работни места и растежа. Тези аспекти бяха подчертани, наред с другото, в резолюцията на Европейския парламент от 5 май 2010 г. относно „Europeana – следващи стъпки“ (5), в препоръката 2011/711/ЕС на Комисията от 27 октомври 2011 г. относно цифровизацията и предоставянето чрез Интернет на материали в областта на културата, както и за съхранението на материали в цифров вид (6), и в свързаните с това заключения на Съвета от 10 май 2012 г. относно цифровизацията и предоставянето чрез интернет на материали в областта на културата, както и за съхранението на материали в цифров вид (7). Тези документи определят перспективите за регламентиране на правните, финансовите и организационните аспекти на цифровизацията на европейското културно наследство и публикуването му в интернет.

               (20)

               За улесняване на повторната употреба органите от обществения сектор, когато е възможно и целесъобразно, следва да предоставят документите в отворени и машинночетими формати и заедно с метаданните им с възможно най-голяма точност и изчерпателност, във формат, който да гарантира оперативна съвместимост, т.е. чрез обработката им по начин, съответстващ на принципите, които уреждат изискванията за съвместимост и използваемост на пространствената информация съгласно Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (8).

               (21)

               Следва да се счита, че даден документ е в машинночетим формат, ако е под формата на файл, който е структуриран така, че да позволява лесното му идентифициране, разпознаване и извличане на специфични данни чрез програмни приложения. Данните, кодирани във файлове, които са структурирани в машинночетим формат, са машинночетими данни. Машинночетимите формати могат да бъдат отворени или да бъдат защитени от право на собственост; те могат да бъдат официални стандарти или не. Документи, кодирани във файлов формат, който ограничава автоматичната обработка поради факта, че данните не могат въобще или не могат лесно да бъдат извлечени от тези документи, не следва да се считат за такива в машинночетим формат. Държавите членки, по целесъобразност, следва да насърчават използването на отворени, машинночетими формати.

               (22)

               Ако органите от обществения сектор налагат такси за повторната употреба на документи, тези такси по принцип следва да бъдат ограничени до пределните разходи. Все пак, следва да се вземе предвид нуждата да не се пречи на нормалното функциониране на органите от обществения сектор, които трябва да генерират приходи за покриване на значителна част от своите разходи, свързани с изпълнението на обществените им задачи, или на разходите, свързани със събирането, изготвянето, възпроизводството и разпространението на определени документи, предоставяни на разположение за повторна употреба. В такива случаи органите от обществения сектор следва да могат да налагат такси над пределните разходи. Такива такси следва да се определят в съответствие с обективни, прозрачни и подлежащи на проверка критерии, а общите приходи от предоставянето и разрешаването на повторна употреба на документи не следва да надвишават разходите за събиране, изготвяне, възпроизводство и разпространение, наред с получаването на разумна възвръщаемост от инвестицията. Изискването за генериране на приходи с цел покриване на значителна част от разходите на органите от обществения сектор, свързани с изпълнението на обществените им задачи, или на разходите, свързани със събирането, изготвянето, възпроизводството и разпространението на определени документи, не е необходимо да бъде правно изискване, а може да произтича например от административни практики на държавите членки. Това изискване следва да се преглежда редовно от държавите членки.

               (23)

               Библиотеките, музеите и архивите следва също така да могат да налагат такси над пределните разходи, за да не се препятства нормалното им функциониране. В случая на тези органи от обществения сектор общите приходи от предоставянето и разрешаването на повторна употреба на документи през съответния отчетен период не следва да надвишават разходите за събиране, изготвяне, възпроизводство, разпространение, съхранение и уреждане на правата върху документите, наред с разумната възвръщаемост на инвестицията. За целите на библиотеките, музеите и архивите и при отчитане на техните особености, цените, определяни от частния сектор за повторната употреба на идентични или подобни документи, могат да се вземат предвид при изчисляване на разумната възвръщаемост на инвестицията.

               (24)

               Горните граници за таксите, определени в настоящата директива, не засягат правото на държавите членки да прилагат по-ниски такси или изобщо да не събират такси.

               (25)

               Държавите членки следва да определят критериите за налагането на такси над пределните разходи. В тази връзка държавите членки могат, например, да определят такива критерии в националните правила или могат да посочат съответен орган или органи, различни от органа от обществения сектор, които да отговарят за определянето на тези критерии. Този орган следва да бъде организиран в съответствие с конституционните и правните системи на държавите членки. Той може да бъде съществуващ орган с бюджетни изпълнителни правомощия и политическа отговорност.

               (26)

               Във връзка с всяка повторна употреба на даден документ, органите от обществения сектор могат да налагат условия, когато това е уместно, чрез лицензия, като например посочване на източника и потвърждение за това дали документът е променян по някакъв начин от повторния ползвател. Лицензиите за повторна употреба на информация от обществения сектор следва да поставят възможно най-малко ограничения за повторната употреба, като например ги ограничат до посочване на източника. Важна роля в това отношение имат отворените лицензии, предоставени онлайн, които гарантират по-широки права на повторна употреба без технически, финансови или географски ограничения и се основават на отворени формати за данни. Поради това държавите членки следва да насърчават използването на отворени лицензии, които в крайна сметка следва да се превърнат в обща практика в целия Съюз.

               (27)

               Комисията подкрепи разработването на онлайн индекс за информацията от обществения сектор със съответните показатели за изпълнение във връзка с повторната употреба на информация от обществения сектор във всички държави членки. Редовната актуализация на този индекс ще допринесе за обмена на информация между държавите членки и за предоставянето на информация относно политиките и практиките в целия Съюз.

               (28)

               Средствата за правна защита следва да включват възможността за преразглеждане от безпристрастен орган по преразглеждане. Този орган може да бъде вече съществуващ национален орган, като например националния орган по конкуренцията, националния орган по достъпа до документи или национален съдебен орган. Този орган следва да бъде организиран в съответствие с конституционните и правните системи на държавите членки и не следва да пречи на използването на средствата за правна защита, с които по правило разполагат заявителите за повторна употреба на документи. Все пак той следва да е различен от механизма на държавата членка, с който се определят критериите за налагане на такси над пределните разходи. Средствата за правна защита следва да включват възможността за преразглеждане на отрицателни решения, както и на решения, които позволяват повторната употреба, но все пак могат да засягат заявителите по друг начин, по-специално чрез прилагането на правила за налагане на такси. Процесът на преразглеждане следва да бъде бърз, в съответствие с потребностите на бързо променящия се пазар.

               (29)

               При установяването на принципите за повторна употреба на документи следва да се спазват правилата за конкуренцията и да се избягва, доколкото е възможно, сключването на споразумения за изключителни права между органите от обществения сектор и частни партньори. Все пак, с цел предоставяне на услуги от обществен интерес, понякога може да се окаже необходимо прилагането на изключително право за повторна употреба на конкретни документи от обществения сектор. Наред с другото, такъв може да бъде случаят, когато нито един търговски издател не е съгласен да публикува информацията без такова изключително право. За да се вземе предвид този въпрос, Директива 2003/98/ЕО разрешава при условията на редовен преглед сключването на споразумения за изключителни права, когато изключителното право е необходимо за предоставянето на услуга от обществен интерес.

               (30)

               След разширяването на обхвата на Директива 2003/98/ЕО, така че да включва библиотеките, включително университетските библиотеки, музеите и архивите, е целесъобразно да се вземат предвид съществуващите различия в държавите членки по отношение на цифровизацията на културните ресурси, която не могат да бъдат регламентирани ефективно от съществуващите правила на същата директива относно споразуменията за изключителни права. Съществуват множество споразумения за сътрудничество между библиотеки, включително университетски библиотеки, музеи, архиви и частни партньори, които включват цифровизация на културните ресурси, като на частните партньори се предоставят изключителни права. Практиката показа, че тези публично-частни партньорства могат да улеснят пълноценното използване на културните сбирки и същевременно да ускоряват достъпа на гражданите до културното наследство.

               (31)

               Когато дадено изключително право е свързано с цифровизация на културни ресурси, може да е необходим определен период на изключителност, в който това право да предоставя на частния партньор възможност за възвръщане на инвестицията му. Този период обаче следва да бъде ограничен във времето и да е възможно най-кратък, за да се спази принципът, че представляващите обществено достояние материали следва да останат обществено достояние и след като бъдат цифровизирани. Периодът на изключителното право на цифровизиране на културните ресурси по принцип не следва да надвишава 10 години. Всеки период на изключителност, който надвишава 10 години, следва да подлежи на преразглеждане, като се вземат предвид технологичните, финансовите и административните промени в средата след постигането на договореността. Освен това всяко публично-частно партньорство за цифровизацията на културните ресурси следва да предоставя на партньорската културна институция пълните права по отношение на употребата на цифровизираните културни ресурси след прекратяване на договореността.

               (32)

               С цел да се отчетат надлежно договори и други договорености, които предоставят изключителни права и които са сключени преди влизането в сила на настоящата директива, следва да бъдат създадени подходящи преходни мерки за защита на интересите на заинтересованите страни, когато техните изключителни права не отговарят на изискванията за изключенията, разрешени съгласно настоящата директива. Тези преходни мерки следва да дават възможност за продължаване действието на изключителните права на страните си до края на договора или в случай на договори с неопределена продължителност или – при договори с много дълга продължителност – да продължат действието си за достатъчно дълъг период, който да позволи на страните да предприемат подходящи мерки. Тези преходни мерки не следва да се прилагат за договори и други договорености, сключени след влизането в сила на настоящата директива, но преди прилагането на националните мерки за транспониране на настоящата директива, за да се избегнат ситуации, в които се сключват договори или други дългосрочни договорености, които не са в съответствие с настоящата директива, с цел да се заобиколят бъдещите национални мерки за транспониране, които ще бъдат приети. Следователно договорите и другите договорености, сключени след влизане в сила на настоящата директива, но преди началната дата на прилагане на националните мерки по транспониране, следва да бъдат в съответствие с настоящата директива, считано от датата на прилагане на националните мерки за транспониране на настоящата директива.

               (33)

               Тъй като целите на настоящата директива, а именно да улесни създаването на информационни продукти и услуги на цялата територия на Съюза, базирани на документи на органи от обществения сектор, да осигури ефективно трансгранично използване на документи на органи от обществения сектор, от една страна, от частни предприятия, и по-специално от малките и средните предприятия, за информационни продукти и услуги с добавена стойност, а от друга страна, от граждани, за да се улесни свободното разпространение на информацията и комуникацията, не могат да бъдат постигнати от държавите членки в достатъчна степен, вследствие на което поради присъщия паневропейски мащаб на горепосочените действия те могат да се постигнат по-успешно на ниво на Съюза, Съюзът може да предприеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа за пропорционалност, уреден в същия член, настоящата директива не надхвърля необходимото за постигането на тези цели.

               (34)

               Настоящата директива спазва основните права и се съобразява с принципите, признати по-специално от Хартата на основните права на Европейския съюз, включително защитата на личните данни (член 8) и правото на собственост (член 17). Нищо в настоящата директива не следва да се тълкува или прилага по начин, който не е съобразен с Европейската конвенция за защита на правата на човека и основните свободи.

               (35)

               Необходимо е да се гарантира, че държавите членки докладват на Комисията за степента на повторна употреба на информация от обществения сектор, условията, при които тя се предоставя, и практиките за правна защита.

               (36)

               Комисията следва да подпомага последователно държавите членки при прилагането на настоящата директива чрез издаването на насоки след консултации със заинтересованите страни, по-специално относно препоръчителни стандартни лицензии, бази данни и таксуване за повторната употреба на документите.

               (37)

               Поради това Директива 2003/98/ЕО следва да бъде съответно изменена,

         ПРИЕХА НАСТОЯЩАТА ДИРЕКТИВА:
   Член 1
   Директива 2003/98/ЕО се изменя, както следва:

               1)

               Член 1 се изменя, както следва:

                           а)

                           параграф 2 се заменя със следното:

                                       i)

                                       буква а) се заменя със следното:

                                                   „а)

                                                   документи, предоставянето на които е дейност, попадаща извън обхвата на обществената задача на съответните органи от обществения сектор съгласно определеното от закона и или от други задължителни правила в държавата членка, а при липса на такива правила – съгласно определението в съответствие с общата административна практика във въпросната държава членка, при условие че обхватът на обществените задачи е прозрачен и подлежи на преглед;“;

                                       ii)

                                       буква в) се заменя със следното:

                                                   „в)

                                                   документи, които са изключени от достъп по силата на режимите за достъп в държавите членки, включително въз основа на:

                                                               —

                                                               защита на националната сигурност (например държавна сигурност), отбраната или обществената безопасност,

                                                               —

                                                               статистическа поверителност,

                                                               —

                                                               търговска поверителност (например, търговски, професионални или дружествени тайни);“;

                                       iii)

                                       вмъкват се следните точки:

                                                   „ва)

                                                   документи, достъпът до които е ограничен по силата на режимите за достъп в държавите членки, включително в случаи, при които гражданите или дружествата трябва да докажат конкретен интерес, за да получат достъп до документи;

                                                   вб)

                                                   части от документи, които съдържат само емблеми, гербове и отличителни знаци;

                                                   вв)

                                                   документи, достъпът до които е изключен или ограничен по силата на режимите за достъп на основание защитата на личните данни, както и части от документи, достъпни по силата на тези режими, които съдържат лични данни, чиято повторна употреба е определена от закона като несъвместима със закона за защита на физическите лица по отношение на обработката на лични данни;“;

                                       iv)

                                       буква д) се заменя със следното:

                                                   „д)

                                                   документи, притежание на учебни и изследователски заведения, включително организации, създадени за разпространение на резултати от научноизследователска дейност, училища и университети, освен университетски библиотеки и“;

                                       v)

                                       буква е) се заменя със следното:

                                                   „е)

                                                   документи, притежание на културни институции, различни от библиотеки, музеи и архиви.“;

                           б)

                           параграф 3 се заменя със следното:
                           „3.   Настоящата директива надгражда и не засяга режимите на достъп в държавите членки.“;

                           в)

                           в параграф 4 думата „Общността“ се заменя с думата „Съюза“.

               2)

               Към член 2 се добавят следните точки:

                           „6.

                           „машинночетим формат“ означава файлов формат, който е структуриран по начин, по който софтуерните приложения да могат лесно да идентифицират, разпознават и извличат специфични данни, включително отделни факти и тяхната вътрешна структура;

                           7.

                           „отворен формат“ означава файлов формат, който не зависи от платформа и е предоставен на обществеността без никакви ограничения, които биха възпрепятствали повторната употреба на документите;

                           8.

                           „официален отворен стандарт“ означава стандарт, който е установен в писмена форма и описва спецификациите за изискванията как да се осигури софтуерна оперативна съвместимост;

                           9.

                           „университет“ означава всеки орган от обществения сектор, който след завършване на средно образование предоставя образование, водещо до академични степени.“

               3)

               Член 3 се заменя със следното:
               „Член 3
               Общ принцип
               1.   Ако са изпълнени условията на параграф 2, държавите членки гарантират, че документите, за които се прилага настоящата директива в съответствие с член 1, се предоставят за повторна употреба за търговски или нетърговски цели съгласно условията, посочени в глави III и IV.
               2.   По отношение на документи, за които правата върху интелектуалната собственост са притежание на библиотеки, включително университетски библиотеки, музеи и архиви, държавите членки гарантират, че когато повторната употреба на документите е разрешена, такива документи са на разположение за повторна употреба за търговски и нетърговски цели в съответствие с условията, посочени в глави III и IV.“

               4)

               В член 4 параграфи 3 и 4 се заменят със следното:
               „3.   В случай на отрицателно решение, органите от обществения сектор представят на заявителя основанията за отказа, почиващи на съответните разпоредби от режима за достъп в тази държава членка или на националните разпоредби, приети в съответствие с настоящата директива, и по-специално на член 1, параграф 2, букви а)—вв) или на член 3. В случаите, в които отрицателното решение се основава на член 1, параграф 2, буква б), органите от обществения сектор включват препратка към физическо или юридическо лице, което притежава правата, в случай че това е известно, или, като алтернатива, към издалото разрешението лице, от което органът от обществения сектор е получил съответния материал. Библиотеките, включително университетските библиотеки, музеите и архивите обаче не са задължени да включват такава препратка.
               4.   Всички решения относно повторна употреба съдържат позоваване на средствата за правна защита, в случай че заявителят желае да обжалва решението. Средствата за правна защита включват възможността за преразглеждане от безпристрастен орган по преразглеждане с подходящи експертни познания, като например националния орган по конкуренцията, националния орган по достъпа до документи или национален съдебен орган, чиито решения са задължителни за съответния орган от обществения сектор.“

               5)

               Член 5 се заменя със следното:
               „Член 5
               Налични формати
               1.   Органите от обществения сектор предоставят своите документи в съществуващите формати или езици и по възможност и целесъобразност – в отворен, машинночетим формат заедно със съответните метаданни. Както форматът, така и метаданните следва, доколкото е възможно, да съответстват на официални отворени стандарти.
               2.   Параграф 1 не включва задължение за органите от обществения сектор да създават или адаптират документи или да предоставят извадки, с цел да спазят този параграф, когато това би било свързано с непропорционално големи усилия, излизащи извън рамките на една проста операция.
               3.   На основание на настоящата директива от органите от обществения сектор не може да се изисква да продължават производството и съхраняването на определен тип документи с оглед повторната употреба на такива документи от частна организация или организация от обществения сектор.“.

               6)

               Член 6 се заменя със следното:
               „Член 6
               Принципи на таксуването
               1.   Ако за повторната употреба на документи се налагат такси, тези такси са ограничени до пределните разходи, извършени за тяхното възпроизвеждане, предоставяне и разпространение.
               2.   Параграф 1 не се прилага по отношение на:

                           а)

                           органи от обществения сектор, от които се изисква да генерират приходи за покриване на значителна част от разходите им, които са свързани с изпълнението на обществените им задачи;

                           б)

                           по изключение, документи, по отношение на които от съответния орган от обществения сектор се изисква да генерира достатъчно приходи с цел покриване на значителна част от разходите, свързани със събирането, производството, възпроизвеждането и разпространението на документите. Тези изисквания се определят от закона или от други задължителни правила в държавата членка. При липса на такива правила изискванията се определят в съответствие с общата административна практика в държавата членка;

                           в)

                           библиотеки, включително университетски библиотеки, музеи и архиви.

                     3.   В случаите, посочени в параграф 2, букви а) и б), съответните органи от обществения сектор изчисляват общите такси в съответствие с обективни, прозрачни и проверими критерии, които се определят от държавите членки. Общият приход на тези органи от доставяне и разрешаване на повторна употреба на документи за съответния счетоводен период не надвишава разходите по събирането, производството, възпроизвеждането и разпространението заедно с разумна възвръщаемост на инвестицията. Таксите се изчисляват в съответствие на приложимите счетоводни принципи по отношение на съответните органи от обществения сектор.
               4.   В случаите, в които таксуването се извършва от органите от обществения сектор, посочени в параграф 2, буква в), общият приход от доставяне и разрешаване на повторна употреба на документи за съответния счетоводен период не надвишава разходите по събирането, производството, възпроизвеждането, разпространението, съхранението и уреждането на ползването на права заедно с разумна възвръщаемост на инвестицията. Таксите се изчисляват в съответствие на приложимите счетоводни принципи по отношение на съответните органи от обществения сектор.“

               7)

               Член 7 се заменя със следното:
               „Член 7
               Прозрачност
               1.   В случай на стандартни такси за повторна употреба на документи, притежание на органите от обществения сектор, всички приложими условия и действителният размер на тези такси, включително и базата за изчисляване на тези такси, се определят предварително и се публикуват, при възможност и по целесъобразност посредством електронни средства.
               2.   В случай на такси за повторна употреба, различни от посочените в параграф 1, въпросният орган от обществения сектор посочва предварително кои фактори са взети предвид при изчисляването на тези такси. При поискване органът от обществения сектор посочва и начина, по който са изчислени тези такси във връзка с конкретното искане за повторна употреба.
               3.   Изискванията, посочени в член 6, параграф 2, буква б), се определят предварително от държавите членки. Те се публикуват при възможност и по целесъобразност посредством електронни средства.
               4.   Органите от обществения сектор гарантират, че заявителите за повторна употреба на документи са информирани относно наличните средства за правна защита, свързани с решенията или практиките, които се отнасят за тях.“

               8)

               В член 8 параграф 1 се заменя със следното:
               „1.   Органите от обществения сектор могат да разрешат повторната употреба безусловно или могат да поставят условия, когато това е целесъобразно, чрез лицензия. Тези условия не налагат ненужни ограничения върху възможностите за повторна употреба и не се използват с цел ограничаване на конкуренцията.“

               9)

               Член 9 се заменя със следното:
               „Член 9
               Практически механизми
               Държавите членки създават практически механизми, които да улеснят търсенето на документи, които са на разположение за повторна употреба, като например списъци с основни документи и съответните метаданни, достъпни при възможност и по целесъобразност онлайн и в машинночетим формат, както и портални уебсайтове, които съдържат връзки към списъците с материали. При възможност държавите членки улесняват многоезичното търсене на документи.“

               10)

               Член 11 се изменя, както следва:

                           а)

                           към параграф 2 се добавя следната алинея:
                           „Настоящият параграф не се прилага за цифровизацията на културни ресурси.“;

                           б)

                           вмъква се следният параграф:
                           „2а.   Независимо от параграф 1, в случаите, в които дадено изключително право е свързано с цифровизация на културни ресурси, периодът на изключителност в общия случай не надвишава 10 години. В случаите, когато този период надвишава 10 години, продължителността му подлежи на преразглеждане през 11-та година и, ако е приложимо, на всеки седем години след това.
                           Договореностите, предоставящи изключителни права, посочени в първа алинея, са прозрачни и се оповестяват публично.
                           Когато съществува изключително право, посочено в първа алинея, съответният орган от обществения сектор получава безплатно копие от цифровизираните културни ресурси като част от тази договореност. Това копие се предоставя за повторна употреба в края на срока за ползване на изключителни права.“;

                           в)

                           параграф 3 се заменя със следното:
                           „3.   Изключителните договорености, съществуващи към 1 юли 2005 г., които не отговарят на изискванията за прилагане на изключенията по параграф 2, се прекратяват с изтичането на договора, но при всички случаи не по-късно от 31 декември 2008 г.“;

                           г)

                           добавя се следният параграф:
                           „4.   Без да засяга параграф 3, изключителните договорености, съществуващи към 17 юли 2013 г., които не отговарят на изискванията за прилагане на изключения, предвидени в параграфи 2 и 2а, се прекратяват с изтичането на договора, но при всички случаи не по-късно от 18 юли 2043 г.“.

               11)

               Член 13 се заменя със следното:
               „Член 13
               Преглед
               1.   Комисията извършва преглед на прилагането на настоящата директива преди 18 юли 2018 г. и съобщава резултатите от този преглед, заедно с всички предложения за изменение на настоящата директива, на Европейския парламент и на Съвета.
               2.   Държавите членки представят на всеки 3 години доклад на Комисията за наличието на информация от обществения сектор за повторна употреба, условията, при които тя се предоставя, и практиките за правна защита. Въз основа на този доклад, който се оповестява публично, държавите членки извършват преглед на прилагането на член 6, по-специално по отношение на таксуването над пределните разходи.
               3.   Прегледът, посочен в параграф 1, има за предмет по-специално обхвата и въздействието от настоящата директива, включително степента на увеличение на повторната употреба на документи от обществения сектор, последствията от принципите, приложени при таксуването, и повторната употреба на официални текстове от законодателен и административен характер, взаимодействието между правилата за защита на данните и възможностите за повторна употреба, както и по-нататъшните възможности за усъвършенстване на безпрепятственото функциониране на вътрешния пазар и развитието на европейска индустрия на съдържанието.“.

         Член 2
   1.   До 18 юли 2015 г. държавите членки приемат и публикуват законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията за тях.
   Държавите членки прилагат тези мерки считано от 18 юли 2015 г.
   2.   Когато държавите членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 26 юни 2013 година.

            За Европейския парламент

            Председател

         M. SCHULZ

            За Съвета

            Председател

         A. SHATTER

      (1)  ОВ C 191, 29.6.2012 г., стр. 129.

      (2)  Позиция на Европейския парламент от 13 юни 2013 г. (все още непубликувана в Официален вестник) и решение на Съвета от 20 юни 2013 г.

      (3)  ОВ L 345, 31.12.2003 г., стр. 90.

      (4)  ОВ L 281, 23.11.1995 г., стр. 31.

      (5)  ОВ C 81 Е, 15.3.2011 г., стр. 16.

      (6)  ОВ L 283, 29.10.2011 г., стр. 39.

      (7)  ОВ C 169, 15.6.2012 г., стр. 5.

      (8)  ОВ L 108, 25.4.2007 г., стр. 1.


title: Директива 95/29/ЕО на Съвета от 29 юни 1995 година за изменение на Директива 91/628/ЕИО за защита на животните по време на транспорт

text:
Важна правна забележка

|

31995L0029

Официален вестник n° L 148 , 30/06/1995 стр. 0052 - 0063 специално чешко издание глава 03 том 17 стр. 466  - 477 специално испанско издание глава 03 том 17 стр. 466  - 477 специално унгарско издание глава 03 том 17 стр. 466  - 477 специално литвийско издание глава 03 том 17 стр. 466  - 477 LV.ES глава 03 том 17 стр. 466  - 477 MT.ES глава 03 том 17 стр. 466  - 477 PL.ES глава 03 том 17 стр. 466  - 477 SK.ES глава 03 том 17 стр. 466  - 477 специално словенско издание глава 03 том 17 стр. 466  - 477

		19950629Директива 95/29/ЕО на Съветаот 29 юни 1995 годиназа изменение на Директива 91/628/ЕИО за защита на животните по време на транспортСЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 43 от него,като взе предвид предложението на Комисията [1],като взе предвид становището на Европейския парламент [2],като взе предвид становището на Икономическия и социален комитет [3],като има предвид, че член 13, параграф 1 от Директива 91/628/ЕИО на Съвета от 19 ноември 1991 г. за защита на животните по време на транспорт [4] изисква от Комисията да представи доклад, по възможност придружен от предложения, за максималното време на пътуване, интервалите за хранене и поене, периодите на почивка, приетите пространствени норми, както и стандартите, на които да отговарят транспортните средства по отношение на транспорта на определени видове животни;като има предвид, че докладът на Комисията, който е базиран на становището на Научния ветеринарен комитет, показва, че за гореспоменатите въпроси могат да се въведат стандарти по отношение на определени видове животни, на базата на научното познание и установения опит;като има предвид, че някои държави-членки имат правила за времето на пътуване, интервалите за хранене и поене, периодите на почивка и приетите пространствени норми; като има предвид, че в някои случаи тези правила са изключително подробни и се използват от някои държави-членки за ограничаване на търговията с живи животни вътре в Общността; като има предвид, че лицата, ангажирани с транспорта на животни, се нуждаят от ясно дефинирани критерии, които да им дадат възможност да оперират на базата на цялата Общност, без да влизат в конфликт с различаващите се национални разпоредби;като има предвид, че за да се премахнат техническите бариери за търговията с живи животни и за да се даде възможност на въпросните търговски организации за лесно опериране, като в същото време се осигури добро ниво на защита на съответните животни, е необходимо да се променят правилата на Директива 91/628/ЕИО в контекста на вътрешния пазар с оглед на хармонизиране на времето на пътуване и периодите на почивка, интервалите за хранене и поене и приетите пространствени норми за определени видове животни;като има предвид, че на държавите-членки следва допълнително да се разреши определянето на по-строги условия за времето на пътуване при животни, предназначени за клане, когато животните ще се транспортират между мястото на тръгване и мястото на пристигане, които се намират на тяхната територия, като се съобразяват с общите разпоредби на Договора,ПРИЕ НАСТОЯЩАТА ДИРЕКТИВА:Член 1Директива 91/628/ЕИО се изменя, както следва:1. Член 1, параграф 2, буква а) се заменя със следния текст:"а) - към транспортиране, което не е с търговски характер или към всяко индивидуално животно, придружавано от физическо лице, отговарящо за животното по време на транспортиране,- към транспортиране на домашни любимци, придружавани от техните собственици при частно пътуване."2. В член 2, параграф 2:а) в буква д) думите "и подслонени за минимум 10 часа" се заменят с думите "и подслонени за 24 часа";б) добавят се следните букви:"з) "период на почивка", непрекъснат период при пътуването, по време на който животните не се придвижват с транспортно средство;и) "превозвач", всяко физическо или юридическо лице, което транспортира животни- за своя собствена сметка или- за сметка на трето лице, или- чрез предоставяне на трето лице на транспортно средство за транспортиране на животни,когато такова транспортиране има търговски характер и се извършва с цел печалба;"3. В член 3, параграф 1 се добавя следната буква:"аа) - приетите пространствени норми (плътност на натоварване) при животните са най-малкото в съответствие с цифрите, определени в глава VI от приложението, по отношение на животните и транспортните средства, посочени в тази глава,- периодите на пътуване и почивка, както и интервалите за хранене и поене при определени видове животни, съответстват на тези, определени в глава VII от приложението, по отношение на животните, посочени в тази глава, без да се засягат разпоредбите на Регламент (ЕИО) № 3820/85 [*****];4. Член 5 се заменя със следното:"Член 5А. Държавите-членки гарантират, че:1. всеки превозвач:а) е: i) регистриран по начин, даващ възможност на компетентния орган бързо да идентифицира лицето в случай на несъответствие с изискванията на настоящата директива;ii) обезпечен с разрешение, което е валидно за всякакъв транспорт на гръбначни животни, извършван на една от териториите, посочени в приложение I към Директива 90/675/ЕИО, което разрешение е дадено от компетентния орган на държавата-членка на установяване, или, ако става въпрос за предприятие, установено в трета страна, от компетентния орган на държава-членка на Европейския съюз, и което е предмет на писмено поемане на задължение от лицето, отговорно за предприятието, осъществяващо транспортирането, за спазване на изискванията на действащото ветеринарно законодателство на Общността.Това писмено задължаване по-специално гласи, че:- превозвачът, посочен в точка 2, е взел всички необходими мерки за спазване на изискванията на настоящата директива до местоназначението и, по-специално, когато става въпрос за износ в трети страни, до местоназначението, така като е определено със законодателството на Общността,- без да се засягат разпоредбите на глава 1, раздел А, точка 6, буква б) от приложението, посоченият в точка 2, буква а) персонал е преминал специално обучение, проведено или в предприятието или от организация за обучение, или притежава еквивалентен практически опит, който му дава право да манипулира и транспортира гръбначни животни, и при необходимост, да оказва подходящи грижи за транспортираните животни;б) не транспортира или не организира транспортирането на каквито и да било животни по начин, чрез който има вероятност да се причинят неоправдани страдания на тези животни;в) за транспортиране на животните, посочени в настоящата директива, използва транспортни средства, които гарантират спазването на изискванията на Общността относно хуманното отношение по време на транспортиране, и по-специално изискванията, определени в приложението, както и тези, които следва да се определят съгласно член 13, параграф 1;2. превозвачът:а) поверява транспортирането на живи животни на персонал, който притежава необходимите качества, професионална компетентност и познания, определени в точка 1, буква а);б) съставя маршрутен план за животните, посочени в член 1, параграф 1, буква а), които ще се търгуват между държавите-членки или ще се изнасят в трети страни, също и в случаите, когато времето на пътуване превишава осем часа, който маршрутен план отговаря на образеца в глава VIII от приложението, и който се прикрепя към здравния сертификат по време на пътуването, като в него също така са посочени всички пунктове за спиране и за прехвърляне.Трябва да се състави един маршрутен план, съгласно буква в), който да обхваща целия период на пътуването;в) представя посочения в буква б) маршрутен план на компетентния орган, за да състави последният здравния сертификат, след което номерът или номерата на тези сертификати трябва да се отбележат на маршрутния план и той трябва да бъде подпечатан от ветеринарния лекар на мястото за експедиция, който също така известява за съществуването на маршрутния план чрез системата "Анимо";г) гарантира следното:i) че оригиналното копие на маршрутния план, посочен в буква б)- е надлежно съставено и попълнено от подходящите лица в подходящото време,- е прикрепено към здравния сертификат, който съпровожда пратката през цялото пътуване;ii) че персоналът, отговорен за транспортирането- отбелязва в маршрутния план кога и къде транспортираните животни са били хранени и поени по време на пътуването,- когато животните се изнасят в трети страни и времето на пътуване през територията на Общността превишава осем часа, след проверка, представя маршрутния план за заверка от компетентния орган на одобрения граничен пункт или пункт за излизане, посочени от държавата-членка (печати и подпис), след като животните са били проверени и официалният ветеринарен лекар счита, че са годни да продължат тяхното пътуване.Държавите-членки може да определят, по отношение на разходите, направени във връзка с горепосочената ветеринарна проверка, че те се поемат от оператора, който изнася животните,- при тяхното връщане изпраща обратно маршрутния план на компетентния орган от мястото на произход.Когато обаче животните се изнасят в трети страни по море и времето на пътуване е повече от осем часа, се прилагат същите разпоредби;д) съхранява за период, определен от компетентния орган, второ копие на посочения в буква б) маршрутен план, което, при поискване, да може да се представи на компетентния орган за удостоверяване;е) показва, в съответствие с вида на транспортираните животни, и когато продължителността на пътуването изисква спазване на глава VII, точка 4, че са предприети стъпки за удовлетворяване на нуждите на животните от храна и вода по време на пътуването, дори когато маршрутният план е променен, или когато пътуването е прекъснато по причини извън неговия контрол;ж) осигурява транспортирането на животните да бъде извършвано без закъснение до тяхното местоназначение;з) без да се засяга съответствието с разпоредбите от глава III от приложението, по време на транспортирането на животни от видове, които не са посочени в глава VII от приложението, осигурява подходящо за тях хранене и поене на подходящи интервали;3. че спирките, предварително уговорени от отговорното лице, посочено в точка 2, се проверяват редовно от компетентния орган, който трябва също така да се увери, че животните са годни да продължат пътуването си;4. че разходите за спазване на изискванията във връзка с храненето, поенето и почивката на животните се поемат от операторите, посочени в точка 1.Б. Всички процедури по приложение, които произтичат от този член, се приемат съгласно процедурата, предвидена в член 17."5. Член 8 се заменя от следния текст:"Член 8Държавите-членки гарантират, в съответствие с принципите и правилата за контрол, определени в Директива 90/425/ЕИО, осъществяването на проверки от компетентните органи за спазване на изискванията на настоящата директива, чрез извършване на недискриминационни проверки на:а) транспортните средства и животните по време на автомобилен транспорт;б) транспортните средства и животните, пристигащи на тяхното местоназначение;в) транспортните средства и животните на пазари, на местата за експедиция, на пунктовете за спиране и за прехвърляне;г) данните в придружаващите документи.Такива проверки трябва да бъдат извършвани върху подходяща извадка от животните, транспортирани всяка година в рамките на всяка държава-членка, като могат да бъдат извършвани по едно и също време с проверки, които се извършват за други цели.Компетентният орган във всяка държава-членка предоставя на Комисията годишен доклад, в който е посочен броят на проверките, извършени в предходната календарна година във връзка с всяка от букви а), б), в) и г), и който включва информация за всички съобщени нарушения и предприетите в резултат на това действия от компетентния орган.Освен това, когато компетентният орган на държава-членка разполага с информация, от която може да съди за наличието на нарушение, могат да бъдат извършени също така проверки и по време на транспортирането на животните на нейна територия.Този член не засяга проверките, които се извършват като част от задачите, провеждани по недискриминационен начин от компетентните органи, отговорни за общото приложение на законите в държавите-членки."6. Добавя се следното като трета алинея към член 9, параграф 1:"Всякакви мерки, предприети по втора алинея се съобщават от компетентния орган чрез мрежата "Анимо" в съответствие с процедурите, включително финансовите процедури, които следва да се определят съгласно процедурата, предвидена в член 17."7. Член 10 се заменя със следното:"Член 101. Експерти на Комисията могат да извършват проверки на място, до степен, която е необходима, за да се осигури единното приложение на настоящата директива. Когато правят това, те могат да извършват произволни, недискриминационни проверки, за да се уверят, че компетентният орган контролира спазването на изискванията на настоящата директива.Комисията информира държавите-членки за резултатите от тези проверки.2. Проверките, посочени в параграф 1, се извършват в сътрудничество с компетентния орган.3. Държавата-членка, на чиято територия се извършват проверките, предоставя на експертите всяка поискана от тях помощ за изпълнение на тяхната задача.4. Подробните правила за приложението на този член се приемат съгласно процедурата, определена в член 17."8. Член 11 се заменя със следното:"Член 111. Правилата, определени с Директива 91/496/ЕИО, се прилагат по-специално във връзка с организацията на проверките и последващите действия.2. Внасянето, транзитът и транспортирането във и през територията на Общността на живи животни, обхванати от настоящата директива, които идват от трети страни, се разрешава, само ако превозвачът:- поеме писмено задължение за спазване на изискванията на настоящата директива, и по-специално тези, посочени в член 5, и е предприел мерки за тяхното спазване,- предостави маршрутен план, съставен съгласно член 5.3. В допълнение, когато проверява съответствието с изискванията по параграф 2, официалният ветеринарен лекар на граничния инспекционен пункт се уверява за спазването на изискванията за хуманно отношение към животните. Ако той установи, че изискванията за хранене и поене на животните не са спазени, предприема за сметка на оператора мерките, предвидени в член 9.4. Сертификатът или документите, предвидени в член 4, параграф 1, трето тире от Директива 91/496/ЕИО, се допълват съгласно процедурата, определена в член 17, за да се вземат под внимание изискванията на настоящата директива.Докато се изчаква приемането на тези мерки, се прилагат съответните национални правила, при спазване на общите правила, определени с Договора."9. Член 13 се заменя със следното:"Член 131. Комисията предоставя на Съвета преди 31 декември 1995 г. предложения за определяне на стандартите, които трябва да бъдат спазвани от транспортните средства. Съветът решава по тези предложения с квалифицирано мнозинство.2. Съветът, с квалифицирано мнозинство по предложение на Комисията, определя преди 30 юни 1996 г. критериите на Общността, на които трябва да отговарят пунктовете за спиране по отношение на постройката за приемане, храненето, поенето, товаренето, разтоварването, и когато е необходимо, подслоняването на определени видове животни, както и здравните изисквания за прилагане към такива пунктове за спиране.3. Преди 31 декември 1999 г. Комисията предоставя на Съвета доклад за опита, придобит от държавите-членки откакто се изпълнява настоящата директива, придружен по възможност с предложения, по които Съветът решава с квалифицирано мнозинство.4. Докато се изчаква въвеждането на мерките, посочени в параграфи 1 и 2, се прилагат съответните национални правила при спазване на общите правила, определени с Договора."10. Член 16 се заменя със следното:"Член 161. Държавите-членки може да освободят от разпоредбите на настоящата директива движението на животни в определени части от териториите, посочени в приложение I към Директива 90/675/ЕИО, като се взема под внимание тяхната отдалеченост от континенталната част на територията на Общността.2. Държавите-членки, които се възползват от тази възможност, уведомяват останалите държави-членки и Комисията в Постоянния ветеринарен комитет, за предприетите от тях мерки."11. Член 18, параграф 2 се заменя със следното:"2. В случай на повторни нарушения на настоящата директива, или нарушение, свързано с причиняване на тежко страдание на животните, държавата-членка, без да се засягат другите предвидени санкции, взема необходимите мерки, за да поправи констатираните недостатъци, като може да прибегне включително до временно преустановяване или отнемане на разрешението, посочено в член 5 точка А, 1, буква а), ii).Държавите-членки, при транспониране на разпоредбите в тяхното национално законодателство, предвиждат мерките, които те ще вземат за поправяне на констатираните недостатъци."12. Добавят се следните параграфи към член 18:"3. В случаите когато в държава-членка на транзит или местоназначение се установи от компетентния орган на една от тези държави-членки, че дадено транспортно предприятие не съблюдава разпоредбите на настоящата директива, те незабавно уведомяват компетентния орган на държавата-членка, която е дала разрешението. Последната взема необходимите мерки, и по-специално тези, определени в параграф 2. Тя уведомява компетентния орган на държавата-членка, в която е установено нарушението, и Комисията за взетото решение и причините за него.Комисията редовно уведомява за това другите държави-членки.4. Държавите-членки, в съответствие с разпоредбите, установени в Директива 89/608/ЕИО [******], си предоставят взаимна помощ при прилагането на настоящата директива, в частност за да осигурят спазването на разпоредбите на този член.Когато се установи, че има тежки или повторни нарушения, при условие че са изчерпани всички възможности на взаимната помощ, и след контакти между страните и Комисията, държавата-членка, в която са установени нарушенията, може временно да забрани на съответния превозвач да транспортира животни на нейна територия.5. Този член не засяга националните правила, приложими към санкциите по наказателното право.13. Към глава I, раздел А, точка 2, буква б) от приложението се добавя следното:"Вътре в отделението на животните, както и на всяко от нивата му, следва да се осигури достатъчно пространство, така че да се гарантира подходяща вентилация над животните, когато те се намират в естествено изправено положение, без по никакъв начин да се затруднява тяхното естествено движение."14. Глава I, раздел А, точка 2, буква г) от приложението се заменя със следното:"г) По време на транспортиране животните трябва да получават вода и подходяща храна на интервалите, определени за тази цел в глава VII."15. Главите, които се съдържат се в приложението към настоящата директива, се добавят към приложението.Член 21. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, преди 31 декември 1996 г. Те незабавно информират Комисията за това.Държавите-членки, обаче, разполагат с допълнителен период, продължаващ до 31 декември 1997 г., в рамките на който да приложат определените в глава VII, точка 3 изисквания към транспортните средства, посочени в точки 3, 6 и 7 от тази глава.Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.2. Държавите-членки съобщават на Комисията текста на основните разпоредби от националното си законодателство в областта, уредена с настоящата директива.Член 3Настоящата директива влиза в сила в деня на публикуването ѝ в Официален вестник на Европейските общности.Член 4Адресати на настоящата директива са държавите-членки.Съставено в Брюксел на 29 юни 1995 година.За СъветаПредседателJ. Barrot[1] ОВ C 250, 14.9.1993 г., стр. 12.[2] ОВ С 20, 24.1.1994 г., стр. 68.[3] ОВ С 127, 7.5.1994 г., стр. 32.[4] ОВ L 340, 11.12.1991 г., стр. 17. Директива, изменена с Решение 92/438/ЕИО (ОВ L 243, 25.8.1992 г., стр. 27).[*****] ОВ L 370, 31.12.1985 г., стр. 1."[******] ОВ L 351, 2.12.1989 г., стр. 34."--------------------------------------------------19950629ПРИЛОЖЕНИЕГлави, които трябва да се добавят към приложението към Директива 91/628/ЕИО"ГЛАВА VI47. ПЛЪТНОСТ НА НАТОВАРВАНЕА. ДОМАШНИ ЕДНОКОПИТНИЖелезопътен транспортNB: По време на дълги пътувания кончетата и младите коне трябва да могат да легнат.Възрастни коне | 1,75 m2 (0,7 × 2,5 m) [1] |Млади коне (6—24 месеца) (при пътувания до 48 часа) | 1,2 m2 (0,6 × 2 m) |Млади коне (6—24 месеца) (при пътувания над 48 часа) | 2,4 m2 (1,2 × 2 m) |Понита (под 144 cm) | 1 m2 (0,6 × 1,8 m) |Кончета (0—6 месеца) | 1,4 m2 (1 × 1,4 m) |Тези цифри могат да варират с максимум 10 % при възрастните коне и понитата, и с максимум 20 % при младите коне и кончетата, в зависимост не само от теглото и размера на конете, но също и от тяхното физическо състояние, метеорологичните условия и вероятното време за пътуване.Автомобилен транспортNB: По време на дълги пътувания кончетата и младите коне трябва да могат да легнат.Възрастни коне | 1,75 m2 (0,7 × 2,5 m) |Млади коне (6—24 месеца) (при пътувания до 48 часа) | 1,2 m2 (0,6 × 2 m) |Млади коне (6—24 месеца) (при пътувания над 48 часа) | 2,4 m2 (1,2 × 2 m) |Понита (под 144 cm) | 1 m2 (0,6 × 1,8 m) |Кончета (0-6 месеца) | 1,4 m2 (1 × 1,4 m) |Тези цифри могат да варират с максимум 10 % при възрастните коне и понитата, и с максимум 20 % при младите коне и кончетата, в зависимост не само от теглото и размера на конете, но също и от тяхното физическо състояние, метеорологичните условия и вероятното време за пътуване.Въздушен транспортПлътност на натоварване по отношение на площта0—100 kg | 0,42 m2 |100—200 kg | 0,66 m2 |200—300 kg | 0,87 m2 |300—400 kg | 1,04 m2 |400—500 kg | 1,19 m2 |500—600 kg | 1,34 m2 |600—700 kg | 1,51 m2 |700—800 kg | 1,73 m2 |Морски транспортЖиво тегло в kg | m2/животно |200/300 | 0,90/1,175 |300/400 | 1,175/1,45 |400/500 | 1,45/1,725 |500/600 | 1,725/2 |600/700 | 2/2,25 |Б. ГОВЕДА ОТ РОДА НА ЕРДЖелезопътен транспортКатегория | Приблизително тегло (в kg) | Площ в m2 за животно |Малки телета | 55 | 0,30 до 0,40 |Телета среден размер | 110 | 0,40 до 0,70 |Тежки телета | 200 | 0,70 до 0,95 |Едър рогат добитък среден размер | 325 | 0,95 до 1,30 |Тежък едър рогат добитък | 550 | 1,30 до 1,60 |Много тежък едър рогат добитък | > 700 | [> 1,60] |Тези цифри могат да варират в зависимост не само от теглото и размера на животните, но също и от тяхното физическо състояние, метеорологичните условия и вероятното време за пътуване.Автомобилен транспортКатегория | Приблизително тегло (в kg) | Площ в m2 за животно |Малки телета | 50 | 0,30 до 0,40 |Телета среден размер | 110 | 0,40 до 0,70 |Тежки телета | 200 | 0,70 до 0,95 |Едър рогат добитък среден размер | 325 | 0,95 до 1,30 |Тежък едър рогат добитък | 550 | 1,30 до 1,60 |Много тежък едър рогат добитък | > 700 | [> 1,60] |Тези цифри могат да варират в зависимост не само от теглото и размера на животните, но също и от тяхното физическо състояние, метеорологичните условия и вероятното време за пътуване.Въздушен транспортКатегория | Приблизително тегло (в kg) | Площ в m2 за животно |Телета | 50 | 0,23 |70 | 0,28 |Едър рогат добитък | 300 | 0,84 |500 | 1,27 |Морски транспортЖиво тегло в kg | m2/животно |200/300 | 0,81/1,0575 |300/400 | 1,0575/1,305 |400/500 | 1,305/1,5525 |500/600 | 1,5525/1,8 |600/700 | 1,8/2,025 |За бременните животни трябва да се предвиди 10 % повече пространство.В. ОВЦЕ/КОЗИЖелезопътен транспортКатегория | Тегло в kg | Площ в m2 за животно |Стригани овце | < 55 | 0,20 до 0,30 |> 55 | > 0,30 |Нестригани овце | < 55 | 0,30 до 0,40 |> 55 | > 0,40 |Овце в напреднала бременност | < 55 | 0,40 до 0,50 |> 55 | > 0,50 |Кози | < 35 | 0,20 до 0,30 |35 до 55 | 0,30 до 0,40 |> 55 | 0,40 до 0,75 |Кози в напреднала бременност | < 55 | 0,40 до 0,50 |> 55 | > 0,50 |Посочената по-горе площ може да варира в зависимост от породата, размера, физическото състояние и дължината на руното на животните, както и от метеорологичните условия и времето за пътуване.Автомобилен транспортКатегория | Тегло в kg | Площ в m2 за животно |Стригани овце и агнета с тегло 26 kg и повече | < 55 | 0,20 до 0,30 |> 55 | > 0,30 |Нестригани овце | < 55 | 0,30 до 0,40 |> 55 | > 0,40 |Овце в напреднала бременност | < 55 | 0,40 до 0,50 |> 55 | > 0,50 |Кози | < 35 | 0,20 до 0,30 |35 до 55 | 0,30 до 0,40 |> 55 | 0,40 до 0,75 |Кози в напреднала бременност | < 55 | 0,40 до 0,50 |> 55 | > 0,50 |Посочената по-горе площ може да варира в зависимост от породата, размера, физическото състояние и дължината на руното на животните, както и от метеорологичните условия и времето за пътуване. Като указание: при малки агнета осигурената площ може да бъде под 0,2 m2.Въздушен транспортПлътност на натоварване при овце и кози по отношение на площта:Приблизително тегло (в kg) | Площ в m2 на овца/коза |25 | 0,20 |50 | 0,30 |70 | 0,40 |Морски транспортЖиво тегло в kg | m2/животно |20/30 | 0,24/0,265 |30/40 | 0,265/0,290 |40/50 | 0,290/0,315 |50/60 | 0,315/0,34 |60/70 | 0,34/0,39 |Г. ПРАСЕТАЖелезопътен и автомобилен транспортВсички прасета трябва поне да могат да лягат и да стоят изправени в тяхното естествено положение.За да се спазят тези минимални изисквания, плътността на натоварване при прасета с тегло около 100 kg следва да не надхвърля 235 kg/m2.Породата, размерът и физическото състояние на прасетата може да означава, че посочената по-горе минимална необходима площ трябва да бъде увеличена; максимално увеличение от 20 % може също така да е необходимо в зависимост от метеорологичните условия и времето за пътуване.Въздушен транспортПлътността на натоварване следва да бъде относително висока, за да изключи опасността от нараняване при отлитане и приземяване, или в случай на турбулентност, въпреки че за всички животни трябва да има възможност да легнат. Климатът, общото време на пътуването и часът на пристигане трябва да се вземат под внимание при определяне на плътността на натоварване.Средно тегло | Площ на прасе |15 kg | 0,13 m2 |25 kg | 0,15 m2 |50 kg | 0,35 m2 |100 kg | 0,51 m2 |Морски транспортЖиво тегло в kg | m2/животно |10 или по-малко | 0,20 |20 | 0,28 |45 | 0,37 |70 | 0,60 |100 | 0,85 |140 | 0,95 |180 | 1,10 |270 | 1,50 |Д. ДОМАШНИ ПТИЦИПлътност, приложима към транспортирането на птици в контейнери:Категория | Пространство |Еднодневни пилета | 21—25 cm2 за пиле |Птици с тегло под 1,6 kg | 180 до 200 cm2/kg |Птици с тегло от и над 1,6 kg, но не повече от 3 kg | 160 cm2/kg |Птици с тегло от и над 3 kg, но не повече от 5 kg | 115 cm2/kg |Птици с тегло 5 kg и повече | 105 cm2/kg |Тези цифри могат да варират в зависимост не само от теглото и размера на птиците, но и също от тяхното физическо състояние, метеорологичните условия и вероятното време за пътуване.ГЛАВА VII48. Интервали за поене и хранене, време за пътуване и периоди на почивка1. Изискванията, определени в тази глава, се прилагат към движението на животинските видове, изброени в член 1, параграф 1, буква а), освен в случаите на въздушен транспорт, за които изискванията са определени в глава I, дял Д, точки 27—29.2. Времето за пътуване при животните от видовете, посочени в точка 1, не превишава осем часа.3. Максималното време за пътуване по точка 2 може да бъде удължено, когато транспортното средство отговаря на следните допълнителни изисквания:- има достатъчно сламена постеля на пода на транспортното средство,- транспортно средство превозва подходяща храна за транспортираните животински видове, достатъчна за времето на пътуване,- има директен достъп до животните,- има възможност за подходяща вентилация, която може да се регулира в зависимост от температурата (вътре и навън),- разполага с подвижни панели за изграждане на обособени отделения,- превозните средства са оборудвани с връзка за снабдяване с вода по време на спирките,- в случаите на превозни средства за транспортиране на прасета се превозва достатъчно вода за поене по време на пътуването.4. Интервалите за поене и хранене, времето за пътуване и периодите за почивка при използване на автомобили, които отговарят на изискванията по точка 3, се определят както следва:а) На неотбити телета, агнета, ярета и кончета, които продължават да са на млечна диета, както и неотбити прасенца, след пътуване с деветчасова продължителност трябва да се даде период на почивка от най-малко един час, достатъчна за да им се даде течност и при необходимост, да бъдат нахранени. След този период на почивка тяхното транспортиране може да продължи за следващи девет часа.б) Прасетата могат да се транспортират за максимален период от 24 часа. По време на пътуването те трябва да имат непрекъснат достъп до вода.в) Домашните еднокопитни животни (освен регистрираните еднокопитни животни по смисъла на Директива 90/426/ЕИО [2] могат да бъдат транспортирани за максимален период от 24 часа. По време на пътуването трябва да им се дава течност и, при необходимост, да бъдат хранени на всеки осем часа.г) На всички други животни от видовете, посочени в точка 1, след 14 часа пътуване се дава период за почивка от най-малко един час, достатъчна за да им се даде течност, и при необходимост, да бъдат нахранени. След този период на почивка тяхното транспортиране може да продължи за следващи 14 часа.5. След определеното време на пътуването животните трябва да се разтоварят, нахранят и да се оставят да починат в продължение най-малко на 24 часа.6. Животните не трябва да бъдат транспортирани с влак, ако максималното време на пътуване превишава определеното в точка 2. Времето на пътуване, обаче, определено в точка 4, се прилага, когато са спазени условията по точки 3 и 4, с изключение на периодите на почивка.7. а) Животните не трябва да бъдат транспортирани по море, ако максималното време на пътуване превишава определеното в точка 2, освен ако са спазени условията по точки 3 и 4, с изключение на времето на пътуване и периодите на почивка.б) В случаите на морски транспорт по редовна и директна връзка между две географски точки на Общността с превозни средства, натоварени на плавателни съдове без разтоварване на животните, последните трябва да бъдат оставени да починат за 12 часа след разтоварване в пристанището на местоназначението или в непосредствена близост до него, освен ако времето на пътуване по море позволява такова пътуване да бъде включено в общата схема на точки 2 до 4.8. В интерес на животните времето на пътуване по точки 3, 4 и 7, буква б) може да се удължи с два часа, като се вземе под внимание по-специално близостта до местоназначението.9. Без да се накърняват разпоредбите по точки 3 и 8, държавите-членки са оторизирани да предвидят максимално, неподлежащо на удължаване, време на пътуване от осем часа за транспортиране на животни, предназначени за клане, когато транспортирането се извършва от място на тръгване до местоназначение, като и двете места са разположени на тяхната собствена територия.ГЛАВА VIIIМАРШРУТЕН ПЛАН+++++ TIFF +++++[1] Стандартната използваема широчина на вагоните е от 2,6 до 2,7 m.[2] ОВ L 224, 18.8.1990 г., стр. 29."--------------------------------------------------


title: Директива 97/58/ЕО на Комисията от 26 септември 1997 година за изменение на Директива 94/57/ЕО на Съвета относно общи правила и стандарти за признатите организации за проверка и инспектиране на кораби и за съответните дейности на морските администрации (текст от значение за ЕИП)

text:
Важна правна забележка

|

31997L0058

Официален вестник n° L 274 , 07/10/1997 стр. 0008 - 0008 специално чешко издание глава 07 том 003 стр. 488  - 488 специално испанско издание глава 07 том 003 стр. 488  - 488 специално унгарско издание глава 07 том 003 стр. 488  - 488 специално литвийско издание глава 07 том 003 стр. 488  - 488 LV.ES глава 07 том 003 стр. 488  - 488 MT.ES глава 07 том 003 стр. 488  - 488 PL.ES глава 07 том 003 стр. 488  - 488 SK.ES глава 07 том 003 стр. 488  - 488 специално словенско издание глава 07 том 003 стр. 488  - 488

		19970926Директива 97/58/ЕО на Комисиятаот 26 септември 1997 годиназа изменение на Директива 94/57/ЕО на Съвета относно общи правила и стандарти за признатите организации за проверка и инспектиране на кораби и за съответните дейности на морските администрации(текст от значение за ЕИП)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Директива 94/57/ЕО на Съвета от 22 ноември 1994 г. относно общи правила и стандарти за признатите организации за проверка и инспектиране на кораби и за съответните дейности на морските администрации [1] и по-специално член 8 от нея,като има предвид, че приложението към Директива 94/57/ЕО се основава на Резолюция А.739(18) на Международната морска организация (ММO) относно насоките за упълномощаване на органите, които действат от името на администрацията,като има предвид, че по време на деветнадесета си сесия Асамблеята на ММO прие Резолюция А.789(19) относно спецификациите, които определят функциите на признатите организации за инспектиране и сертифициране, действащи от името на администрацията,като има предвид, че посочените в Резолюция А.789(19) на МMO спецификации трябва да се разглеждат като допълнение към насоките, изложени в Резолюция А.739(18) на МMO,като има предвид, че по смисъла на Директива 94/57/ЕО е целесъобразно, в рамките на възможното, да се интегрират разпоредбите на Резолюция А.789(19) на МMO в приложението към въпросната директива,като има предвид, че мерките, предвидени в настоящата директива, са в съответствие със становището на комитета, посочен в член 7 от Директива 94/57/ЕО,ПРИЕ НАСТОЯЩАТА ДИРЕКТИВА:Член 1В приложението към Директива 94/57/ЕО в част "А. ОБЩИ РАЗПОРЕДБИ" се добавя следният параграф 7:"7. Организацията действа в съответствие с разпоредбите на приложението към Резолюция А.789(19) на МMO относно спецификациите, които определят функциите на признатите организации за инспектиране и сертифициране, действащи от името на администрацията, дотолкова, доколкото въпросните разпоредби попадат в приложното поле на настоящата директива."Член 21. Държавите-членки приемат необходимите законови, подзаконови и административни разпоредби, за да се съобразят с настоящата директива преди 30 септември 1998 г.2. Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.3. Държавите-членки уведомяват Комисията за текста на разпоредбите от националното законодателство в областта, регулирана от настоящата директива. Комисията уведомява останалите държави-членки за тези разпоредби.Член 3Настоящата директива влиза в сила на двадесетия ден от датата на нейното публикуване в Официален вестник на Европейските общности.Член 4Адресати на настоящата директива са държавите-членки.Съставено в Брюксел на 26 септември 1997 година.За КомисиятаNeil KinnockЧлен на Комисията[1] ОВ L 319, 12.12.1994 г., стр. 20.--------------------------------------------------